
ŽEBGRAUŽIAĨ: ŽODŽIŲ PRASMĖS IR ŽMOGAUS VERTĖ

Krakių seniūnijoje, prie Krakių–Pilsupių kelio, yra Pajieslio geomorfologinis draustinis. Jo teritorijoje, 1 km į pietvakarius nuo Meironiškių, yra Žebgraužių kaimas. Žebgraužių pavadinimas buvo įrašytas tarp penkiolikos įdomiausių Kėdainių rajono savivaldybės oikonimų (gyvenamųjų vietų vardų), už kuriuos buvo pakviesta balsuoti šių metų rudenį.

Kuri forma senesnė
Pirmieji žinomi Žebgraužių̃ paminėjimai Krakių bažnyčios dokumentuose esti sinoniminiuose pavadinimuose Pagojai arba Žebgraužiai ir Žebgraužiai arba Pagojai: De Villa Podgay alias Źabgrauźe 1799 m.; de Villa Podgay alias Źabgrauźe 1801m.; de Villa Źabgrawźe alias Podgay Par‘ Crocen‘ 1802 m.
Paralelinės vietos nuorodos leistų mąstyti apie ne itin ankstyvą Žebgraužių vardo kilmę. Iki XVIII ir XIX amžių sandūros kitų Žebgraužių užrašymų Krakių bažnyčios metrikose neaptikta.
*Pagojai (Pagojus) (kaip vientisinis pavadinimas, be kitų sinoniminių atitikmenų) yra minimi anksčiau: z PodGaia 1710 m.; de Pagoie 1712 m.; de Pagoie 1713 m.; de pagoie 1721 ir 1723 m.; Wies Dawydyszky y Podgaie; Podgaie 1738 m.; de Villa Podgay 1799 m.; de Villa Podgay Par‘ Crocen‘ 1800 m.; de Podgay 1802 m. Paskui šis vardas dokumentuose lyg ir dingsta.
[bookmark: _Hlk24464149]Sulietuvintas pavadinimas *Pagojai (Pagojus) aiškintinas kaip kilęs iš priešdėlio pa- ir slaviško žodžio gojus ,,nedidelis miškelis, giraitė“ (toliau gausiai naudojamos santrumpos). Kartais mėginama sieti su bendrašakniais slavų žodžiais, reiškiančiais ,,saugoti, prižiūrėti; šlamėti“. Priešdėlinių vardų – vietų prie Gojaus – dar būta ar yra mūsų krašte: Pagojus (Pagojas) vs. Prnv (de Podgaie 1673; 1923 m.), Pagojai vs., k. Pg, prie Vaiškonių k. (panaikinta 1968 m.), Pagõjė upl. Srv, Užupės k.
Tokių ne itin išraiškingų pavadinimų buvo ar yra Krakių apylinkėse: Gõjus dv. prie Ąžuolytės k. (1915 m.), Gojus vs. (1903 m.), Gõjus mš. Milvidų k., Gõjų upẽlis. Dažnesni įvairią paskirtį žymintys mikrotoponimai – priesaginiai variantai (iš slavų gojẽlis ,,nedidelis miškelis“): Gojẽliai gn. Pilsupių k., Gojẽliai ar., gn., mš. Pjs, Gojẽlis krm., mš. Pjs, Gojẽlis aukšt. Krk, Gojẽlis mš. dalis Krk, Gojẽlis krm., l., mš., pv. Krk, Gojẽlis mš. Šulaičių ir Regulių k. Atkreiptinas dėmesys – Gojẽlis pv. Dovýdiškių k., – vardas gali būti ir erdve, ir pavadinimu susijęs su anksčiau minėtais senaisiais Pagõjais, buvusiais ties Dovýdiškiais.
Spėtina, kad Žebgraužių vardas nukonkuravęs ankstesnį, iki tol buvusį gyvenamosios vietos – Pagojaus – pavadinimą. Galbūt sodybai besiplečiant ar kelių skirtingų giminių valdoms perėjus į vienas rankas, palaipsniui reikšmingesnis tapęs ūkinio centro vardas, Žebgraužiaĩ nulėmę ir kelių teritorijų, erdvės pavadinimą.
Sudurtinis vietos vardas gali būti pravardinės kilmės pagal čia gyvenusio šeimininko įasmeninimą. O jau pravardė Žebgraužys ilgainiui turėjusi įtakos sodybos ar jų grupės pavadinimui. Neatmetama prielaida, kad asmenvardžiui ir oikonimui atsirasti svarbus ir Pajieslio reljefas.
Dūrinius Žebgraužỹs, *žebgraužỹs („Lietuvių kalbos žodyne“ tokio sudurtinio bendrinio žodžio nėra) paaiškina du pamatiniai žodžiai – žẽbas ir gr(i)áužti.

Apie nepatrauklius bruožus
[bookmark: _Hlk17362449]Neišvengsime pavyzdžių gausos iš „Lietuvių kalbos žodyno“. Pirmojo dėmens žeb- reikšmės gali būti kelių grupių, kurios susijusios su ne itin patraukliomis elgsenos, charakterio savybėmis ir vizualiuoju aspektu: 1) žẽbas „kas daug valgo, rajūnas, besotis“, žė́bėti ,,čiaumoti, (biralus) ėsti, žlioburti“, žiaũbti ,,pilnu snukiu ėsti“, žẽbalas „valgis, maistas“, žebčióti „kramtyti, valgyti“; žãbtai „burna, lūpos (menkinamai Josvainiuose)“; 2) žẽbas „kas daug verkia, rėksnys“; 3) žebelióti ,,niekus kalbėti“; žẽbelės „tušti dalykai, tuščia kalba, niekai“, žebelỹnė „plepalai“, žebčióti „žiopčioti“, žẽbeliuoti „neaiškiai, nesuprantamai kalbėti“; 4) žeberlà „kas neprimato, trumparegis“; 5) žė̃bti ,,čiupti, griebti, grobti, ėsti; labai norėti įsigyti, gobėtis, pasisavinti“, žebenióti „vaginėti“; 6) žẽbras ,,raibagalvis, marga galva; snukis su margais smulkiais lopinukais; murzinas, nesiprausęs, nešvarus“; žebrỹs „kas žebras, margas; murzinas“, žẽbrius „žebras gyvulys“; 7) žibė́ti „žvilgėti, spindėti, tviskėti; skaisčiai šviesti; puikiai atrodyti“, žìbinti. Aiškinantis bendrašaknių žodžių ir iš jų kilusios pravardės prasmes, išties platus pasirinkimo spektras.
[bookmark: _Hlk17362268]Mėginame atsekti vardyno kelią. Atsiradusioje pravardėje galėjo tilpti ne viena paminėto bendrinio žodžio reikšmė. Vertinant žmogų, pastebima, kad nesilaikoma paprotinių etikos ir estetikos taisyklių: nepatraukliai valgo ar vis iki soties neprisivalgantis, perdėtai verkiantis, neaiškios kalbos ar niekus šnekantis, tai tas, kurio nagai į save lenkti, nesiprausęs ar fizinė išvaizda nepaklūsta įsigalėjusioms normoms ir grožio sampratai. Čia šliejasi ir pastebėjimai apie gyvulio kailį (dryžuoti, lopiniuoti gyvuliai, pavyzdžiui, zebras), su kuriuo gali būti lyginamas dėmėtas žmogaus veidas ar netgi dirvožemio struktūra. Pavardintos prasmės šiandien mūsų, lietuvių, sampratoje išblukusios ir nieko prastai nepagalvojame išgirdę, pavyzdžiui, Žebelio ar Žebenkos pavardes.
Panašios kilties pagal pirminio žodžio žẽbras reikšmę būtų ir XVI a. pavardė Žebrỹs Žebráitis, iš jų atsiradusios formos: XVI–XVIII a. Josvainių ir Kėdainių asmenvardžiai Žebrauskas, Apytalaukio – Žebravičius. Iš asmenvardžių kildintini ir vietų vardai: *Žebravičiai k., Kėdainių dvaro žemės Upytės paviete (Sioło Zabrowicze 1604 m.), *Žebriškiai, *Žebriai gamtinė riba Apt (w polu Opitołockim na Uroczyszcze w Żebryszkach 1569 m.), *Žebriškiai, *Žibriškiai k. Apt. 1569 m.
Vienas naujesniųjų Kėdainių mikrotoponimų – Zebriukai, Zebrai, J. Basanavičiaus gatvėje keli mūriniai daugiaaukščiai namai su rausvų plytų intarpais sienose (palyginkime zèbras „skersai dryžuotas arklinių šeimos gyvūnas“).

Nuosėdinės uolienos ir vardynas
[bookmark: _Hlk17362713]Antrasis Žebgraužių dėmuo aiškintinas žodžiais su skirtingais kamienais gr(i)auž-, grauz-. Jie žymi ypatybes, vyraujantį dirvožemį ar veiksmus: grauzdùs ,,kietas, graudus“, gráužas ,,akmens trupinys, žvyras, žvirgždas; žvyrynas“, núograuža ,,kas apgraužta“, graužtùkas, grū́sti ,,trinti, susmulkinti, krušti, malti; kimšti“, grūstìs ,,silpnumas, negalavimas, skausmas“, griuvė̃siai ,,paliegęs žmogus“, grū́stinė „grūstis, spūstis“, grū́das, gr(i)áužti ,,kietą daiktą valgyti, ėsti, krimsti; dilinti, ardyti, griauti“, gráužtis ,,graužiant skverbtis“, gráužti ,,griežti dantimis“, grauzdùs „sluoksniais kietas, sluoksniais minkštas“.
Štai bendrašaknės XVII ir XVIII a. Kėdainių, Josvainių ir Dotnuvos krašto pavardės Graužas, Graužys, Graužis, Grauža, Graužiklis, Graužanskis. Gal ne tik su kiltimi, bet ir su pirminių žodžių reikšmėmis vienaip ar kitaip susijęs posakis apie konkrečios vietos žmogų: ,,Graužų žmogus, – dar ir dabar pasakoma apie tamsų, apsileidusį Kunionių krašto žmogų“ (Judita Kišonaitė). Be galo gausu giminiškų vietų pavadinimų (ypač Josvainių, Kunionių apylinkėse), dalis jų gali būti kilę ir iš asmenvardžių. Iš Žebgraužių erdvė̃s yra keli Krakių ir Pajieslio mikrotoponimai: Gráužai grv., kln. Krk, Graužas ar., kln. Krk, Graũžai ar. Pjs, Gráužiai mš., dabar l. Pjs.
[bookmark: _Hlk17362662]Vandenvardis Grauždė up., Dotnuvėlės deš. int. Kdn, tarp Varkólių ir Daukšių žemių, sietinas su dugno ypatybe (gráužas) ar vagos vizualiuoju vaizdu, kurį sąlygojo intensyvus, aplinką keičiantis veiksmas (gráužtis). Dar palyginkime: Graũžupis upl. Jsv, Graužùpis plk. Jsv, Graužùpė b., pv. Jsv, Graužupė ar., pv. Trs. Šių ir kitų vietų vardus galėję nulemti ir bendrašakniai kaimų ar didesnių objektų pavadinimai: Graužbala upl. Srv, Berželės k. (galbūt iškasta apie 1936–1938 m., iš Griaužbalos ganyklos), Gráužų balà, Gráužių balė̃ b., gn. Jsv, Graužìnės b., krm. Jsv, Graužýbalis b. Knn; plg. Graužbaliaĩ b. Knn.
Primintini keli gerokai seniau dokumentuose užrašyti vietovardžiai: *Grauželė dr. Kdn, Babėnų ap. (Кгравъжели, XVI a. pab.–XVII a. pr.), su tuo tikriausiai susiję *Grauželė k. Kdn dv. (Wieś Graużele 1793 m.). *Graužiai šienaujama pv., lanka Dt, Beržai, į Gėlainių pusę (Гравжи, мышникъ съ сеножатью въ поле Бержахъ, Велен. в., возле реч. Куйколи XVI a. antroji pusė). *Graužiai (užsėtas) laukas, dirva, arimas Dt, Lipliūnai (Гравжосе, нива въ поле Рощахъ, им. Липнюнахъ, Велен. в. XVI a. antroji pusė), Gráužiai k. (Urnėžių) dalis Dt, Urniežių (Graužiukų) k. kapinės kp. Dt, Urnėžių k.; dar palyginkime minėtą upę Grauždė Dt. Priešdėlio ant- ir Grauž- vedinys yra *Antgraužas – (užsėtas) laukas, dirva, arimas Jsv. vls. (Антгравжасъ, нива въ им. Лихтянахъ, Ясвон. в. XVI a. antroji pusė); palyginkime Gráužiai of., Gráužai, Graužaĩ, Graužiaĩ k. Jsv ir *Grauželė, *Grauželiai k. Jsv nuo 1602 m., Graužẽliai k. (Graužių) dalis Jsv, *Grauželė dv. Jsv.

Ką pranašauja dominuojantis dirvožemis
Prisipažinsiu, kad išties tokie priminimai ir vardyno komentarai gali apvirsti aukštyn kojom.
Geografai paaiškina, kad nuo Radviliškio iki Čekiškės tęsiasi neaukštų kalvagūbrių grandinės fragmentai. Tokias lygumose sukrautas formas daugmaž prieš keturiolika tūkstančių metų paliko besitraukiantis ledynas. Suformuotas išskirtinis Pajieslio žemės reljefas yra rytiniame Šušvės slėnio šlaite, ši Rytų Žemaičių plynaukštės pakraščio dalis yra sandūroje su Vidurio Lietuvos žemuma.
Lygumoje išsiskiriantis Pajieslio gūbrys yra sudarytas iš riedulių, smulkaus smėlio ir gargždo storymių. Gargždo atitikmenys – jau minėtas gráužas, žvyras, darsyk atkreipiamas dėmesys į būdvardį grauzdùs ,,kietas, graudus“. Žebgraužiai yra ant Pajieslio gūbrio. Taigi dūrinį Žebgraužiai tarsi galima perskaityti kaip protėvių regos pojūčius, nes kalvelių dirvožemyje vyrauja dryžiais, margais lopiniais (žeb-) sunešti žvyro (grauž-) sluoksniai. Beje, jau gausiai buvo vardinti Krakių, Pajieslio, Josvainių ir Kunionių vietų vardai su šaknimi grauž- – tai vis iš pašušvio paslėnių.
Gerokai nukrypdamas nuo temos, dar sakyčiau, kad ši Rytų Žemaičių plynaukštės ir Vidurio Lietuvos žemumos paribio dalis masina ne tik reljefu, bet įdomi ir etninės Žemaitijos sienos VI–XII a. paieškomis, laidojimo tradicijomis, ypatingais vietovardžiais.

Reikšmių ryšiai
[bookmark: _Hlk17362412]Sudėtinio pavadinimo Žebgraužiaĩ raišką motyvuotai sunkoka paaiškinti. Tai kilo iš estetinio kūno ypatumų nusakymų, gyvensenos ir elgsenos stebėsenos, charakterio požymių, iš emocinio santykio ir patirtų išgyvenimų. Neparinkus dailesnių žodžių, į pasaulį išsprūdo neigiamas palyginimas ar metaforinis įvardijimas keliais žodžiais. Vis pakartojus, kito ausiai nuklausius išskirtinį, charakteringą asmens ar sodyboje gyvenančiųjų vertinimą, iš negatyviosios prasmės leksikos palaipsniui vyko asmenvardžio (pravardės, pavardės) ir vietos pavadinimo tapsmas.
Žebgraužiai gali būti suvokiamas ne tik kaip asmenvardinės (šiandien tokia pavardė nefiksuota) kilmės oikonimas, nes galbūt vietovardyje slypi krašto fiziografija – dominuojantis dirvožemis (žvyras) ir jo ypatybės (kietas).

1935-ųjų vardai
Šulaičių pradžios mokyklos mokytoja Pranė Rudinskaitė 1935 m. iš Petro Lukošiaus užrašė Žebgraužių kaimo vietovardžius: Ar̃kliašudė vieta ½ ha; Deksnỹs bala 1 ha („Pasakoja, kad bala išdegus. Kiti sako, kad vadina tik, kad žemė nuo šlapumo kaip išdegus toj baloj“); Skirpstỹnė pieva 1 ha („Skirpstai augo“); Šaũkarys vieta pagal ežeriuką („Pasakoja, kad ten buvęs didelis ežeras“; „Pasakoja, kad vieno gyventojo klojime pasikoręs Sinkus. Į tą vietą nuvežę ir palaidoję“); Velnybalis bala („Pasakoja, kad ten vaidendavos. Sakydavo, kad velniukai ten su žmonėmis mainydavo tabokinėm“) (Lietuvos žemės vardynas, Lietuvių kalbos institutas).

Žebgraužiaĩ yra 3b kirčiuotės, kirčiuojamas paskutinis skiemuo (Žebgraužių̃, Žebgraužiáms, su Žebgraužiaĩs, Žebgraužiuosè), išskyrus galininką – (į) Žẽgraužius.

Rytas Tamašauskas
